*Төсөл*

**МОНГОЛ УЛСЫН ХУУЛЬ**

2014 оны ... дугаар Улаанбаатар

сарын . . . -ны өдөр хот

**АШИГТ МАЛТМАЛЫН ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ**

 **1 дүгээр зүйл.** Ашигт малтмалын тухай хуульд доор дурдсан агуулгатай дараах зүйл, хэсэг, заалт нэмсүгэй:

 **1/ 11I дүгээр зүйл:**

 “11I дүгээр зүйл. Үндэсний геологийн албаны чиг үүрэг

11I.1. Монгол Улсын Үндэсний геологийн алба нь дараах чиг үүргийг хэрэгжүүлнэ:

11I.1.1.Монгол Улсын нутаг дэвсгэр дээр геологи, геофизик, геохими, гидрогеологи, геоэкологийн зураглал, судалгаа, шинжилгээ хийх;

11I.1.2.Монгол Улсын нутаг дэвсгэрийн хэмжээнд ашигт малтмалын тархалтын зүй тогтол, минерагений судалгаа хийж, эрдэс баялгийн хэтийн төлөвийн үнэлгээ өгөх;

11I.1.3.геологи, уул уурхай, эрдэс баялгийн мэдээллийн сан бүрдүүлэх, түүнийг баяжуулах, нууцын зэрэглэлд хамруулснаас бусад мэдээллээр сонирхсон этгээдэд үйлчилгээ үзүүлэх;

11I.1.4.ашигт малтмалын улсын нэгдсэн бүртгэл хөтлөх, нөөцийн хөдөлгөөнийг бүртгэх;

**2/ 3 дугаар зүйлийн 3.3 дахь хэсэг:**

“3.3. Түгээмэл тархацтай ашигт малтмалыг хайх, ашиглахтай холбогдсон харилцааг тусгай хуулиар зохицуулна.”

3/ **34 дүгээр зүйлийн 34.6, 34.7 дахь хэсэг:**

“34.6. Энэ хуулийн 34.2-т заасан хугацаанд төлбөрийг төлөөгүй бол хугацаа хэтэрсэн хоног тутамд тухайн жилд төлөх төлбөрийн үнийн дүнгийн 0.3 хувиар тооцон алданги ногдуулна.

34.7. Энэ хуулийн 34.6-д заасан хугацаа хэтэрсэн хоног 30 хүртэл байх бөгөөд энэ хугацаанаас хэтэрвэл мөн хуулийн 56 дугаар зүйлд заасны дагуу тусгай зөвшөөрлийг цуцална.”

**4/ 35 дугаар зүйлийн 35.7-35.11 дэх хэсэг:**

“35.7. Тусгай зөвшөөрөл эзэмшигч нь өөрийн үйл ажиллагаанд шаардлагатай бараа, ажил, үйлчилгээ авах, туслан гүйцэтгэгч сонгоход тэргүүн ээлжинд Монгол Улсад бүртгэлтэй татвар төлөгч аж ахуйн нэгжид давуу эрх олгоно. Бараа, ажил, үйлчилгээ нь худалдан авагч аж ахуйн нэгжийн шаардлагад нийцсэн байна.

35.8. Ашиглалтын тусгай зөвшөөрөл эзэмшигч нь техникийн осол, саатал; алдагдал урт хугацаанд үргэлжлэн санхүүгийн хүнд байдалд орсон нь тогтоогдсон; шүүхийн шийдвэрээр үйл ажиллагааг зогсоосон; улсын байцаагчийн актаар зогсоосон болон давагдашгүй хүчин зүйл болон бусад шалтгаанаар уурхайн бүтээн байгуулалт, уулын үйлдвэр, баяжуулах үйлдвэрийн үйл ажиллагааг зогсоохдоо геологи, уул уурхайн асуудал хариуцсан төрийн захиргааны байгууллагад урьдчилан мэдэгдэнэ.

35.9. Хайгуулын тусгай зөвшөөрөл эзэмшигч нь хайгуулын тусгай зөвшөөрлийн 3 дахь жилийн төгсгөлд хайгуулын нийт талбайн 10 хувийг, 6 дахь жилийн төгсгөлд үлдсэн талбайн 20 хувийг Эрдэс баялгийн мэргэжлийн зөвлөлийн санал, дүгнэлтийг үндэслэн тус тус буцаана.

 35.10. Олборлосон, баяжуулсан, хагас боловсруулсан бүтээгдэхүүнийг Монгол Улсын нутаг дэвсгэрт үйл ажиллагаа эрхэлж байгаа боловсруулах үйлдвэрт тэргүүн ээлжинд, зах зээлийн үнээр нийлүүлнэ.

35.11. Тусгай зөвшөөрөл эзэмшигч нь өөрийн хаяг, цахим шуудан, утас, факсны дугаар өөрчлөгдөх тухай бүрд төрийн захиргааны байгууллагад мэдэгдэнэ.”

**5/ 48 дугаар зүйлийн 48.12 дахь хэсэг:**

“48.12. Энэ хуулийн 48.3-т заасан хайгуулын үр дүнгийн тайлан болон 48.6.1-д заасан техник-эдийн засгийн үндэслэл боловсруулах, тэдгээрт хийх хөндлөнгийн дүгнэлт гаргах үйл ажиллагааг мэргэшсэн мэргэжилтэн, эрх бүхий хуулийн этгээд гүйцэтгэнэ.”

**6/ 49 дүгээр зүйлийн 49.12 дахь хэсэг:**

“49.12. Хайгуулын тусгай зөвшөөрлийг олгосон өдрөөс хойш 3 жилийн хугацаанд бусдад хэсэгчлэн болон бүхэлд нь шилжүүлэхийг хориглоно.”

**7/ 56 дугаар зүйлийн 56.8 дахь хэсэг:**

“56.8. Энэ хуулийн 56.1-д заасан үндэслэлээр тусгай зөвшөөрлийг цуцалсан шийдвэрийг хүчингүй болгосон шүүхийн шийдвэр хүчин төгөлдөр болсон өдрөөс эхлэн тусгай зөвшөөрлийн хугацааг үргэлжлүүлэн тооцно.”

**8/ 4 дүгээр зүйлийн 4.1.24-4.1.26 дахь заалт:**

“4.1.24.“ашигт малтмалын баялаг” гэж геологийн зураглал, сэдэвчилсэн судалгаа, эрэл, хайгуулын ажлаар ашигт малтмалын тоо хэмжээ, хэлбэр, агуулга, эрдсийн бүрэлдэхүүн, эдийн засгийн ач холбогдол нь нарийвчлан үнэлэгдээгүй эрдсийн хуримтлалын хэсгийг;

4.1.25.“ашигт малтмалын ордын нөөц” гэж хайгуулын ажлаар ашигт малтмалын тоо хэмжээ, хэлбэр, агуулга, эрдсийн бүрэлдэхүүн нь нарийвчлан тогтоогдсон, үйлдвэрийн аргаар олборлох боломжтой, эдийн засгийн үр ашигтай, баяжуулах технологи, олборлолтын уул техникийн нөхцөл нь тодорхойлогдсон ашигт малтмалын баялгийн хэсгийг;

4.1.26.”мэргэшсэн мэргэжилтэн, шинжээч” гэж үндэсний болон олон улсын хэмжээнд хүлээн зөвшөөрөгдсөн, геологи, уул уурхайн салбарын төрийн бус байгууллагаас эрх олгогдсон иргэнийг.”

**9/ 9 дүгээр зүйлийн 9.1.9-9.1.14 дэх заалт:**

“9.1.9.Үндэсний геологийн алба байгуулах;

9.1.10.энэ хуулийн 9.1.14, 42.1-д заасан гэрээний загварыг батлах;

9.1.11.геологи, уул уурхайн асуудал эрхэлсэн төрийн захиргааны төв байгууллагын саналыг үндэслэн хайгуулын тусгай зөвшөөрөл олгох талбайг солбицлоор тогтоож, нийтэд мэдээлэх;

9.1.12.улсын хилийн зурваст ашигт малтмал эрэх, хайх, олборлох, ашиглах үйл ажиллагаа эрхлэх асуудлыг шийдвэрлэх;

9.1.13.стратегийн ач холбогдол бүхий ордын талбайн хил заагийг тогтоох;

9.1.14.улсын төсвийн хөрөнгөөр гүйцэтгэсэн геологийн судалгааны ажлын үр дүнд хэтийн төлөв бүхий талбай илэрвэл тухайн талбайд төр, хувийн хэвшлийн түншлэлийн зарчмын дагуу нэмэлт эрэл үнэлгээний ажлыг хувийн хэвшлийн аж ахуйн нэгжээр гэрээ байгуулах замаар гүйцэтгүүлж үнэ цэнийг нэмэгдүүлэх үйл ажиллагаа явуулах тухай шийдвэр гаргах.”

**10/ 10 дугаар зүйлийн 10.1.11-10.1.16 дахь заалт:**

“10.1.11.уурхай, уулын үйлдвэр, баяжуулах үйлдвэрийг хүлээн авах журмыг батлах;

10.1.12.баяжуулах үйлдвэрт тавигдах шаардлага, үйл ажиллагаа эрхлэх журмыг батлах;

10.1.13.эрдэс баялгийн салбарын үйл ажиллагааг сурталчлан таниулах, бодлого, хууль эрх зүйн орчны тогтвортой байдлыг хангах, өрсөлдөх чадварыг нэмэгдүүлэх чиглэлээр хууль санаачлагчид зөвлөмж өгөх чиг үүрэг бүхий орон тооны бус Бодлогын зөвлөлийн бүрэлдэхүүн, түүний ажиллах журмыг батлах;

10.1.14.уурхай, уулын үйлдвэр, баяжуулах үйлдвэрийн нөхөн сэргээлт, хаалтын журмыг байгаль орчны асуудал эрхэлсэн төрийн захиргааны төв байгууллагатай хамтран батлах;

10.1.15.геологи, уул уурхай, эрдэс баялгийн мэдээллийн санг эрхлэх үйл ажиллагааны журмыг батлах;

10.1.16.геологи, уул уурхайн салбарын мэргэшсэн мэргэжилтэн, шинжээчийн эрх олгох асуудлыг мэргэжлийн төрийн бус байгууллагаар гүйцэтгүүлэх журам, ашигт малтмалын баялаг, ордын нөөцийн ангилал, зааврыг батлах.”

**11/ 11 дүгээр зүйлийн 11.1.24, 11.1.25 дахь заалт:**

“11.1.24.хөрөнгийн бирж дээр хувьцаа гаргасан хайгуулын болон ашиглалтын тусгай зөвшөөрөл эзэмшигч этгээдийн мэдээллийн бүртгэл хөтлөх;

11.1.25.ашигт малтмалын хайгуулын тусгай зөвшөөрөл олгох боломжтой талбайг солбицлоор тодорхойлох.”

**12/ 14 дүгээр зүйлийн 14.9 дэх заалт:**

“14.9. Энэ хуулийн 13.5, 14.8-д заасны дагуу чөлөөлөгдсөн талбайг урьд нь хайгуулын болон ашиглалтын тусгай зөвшөөрлөөр эзэмшиж байсан этгээдэд үргэлжлүүлэн эзэмшүүлэхдээ тусгай зөвшөөрлийн хугацааг тусгай хэрэгцээ, нөөцөд байсан хугацаагаар сунгаж тооцно.”

**13/ 27 дугаар зүйлийн 27.1.12, 27.1.13 дахь заалт:**

27.1.12.энэ хуулийн 48.6.1-т заасан тухайн ордыг ашиглах техник-эдийн засгийн үндэслэлдээ тухайн уурхайн бүтээгдэхүүнийг орон нутаг, улсын болон олон улсын чанартай замд хүргэх замын төрөл, уурхайн нөхөн сэргээлт, хаалтад шаардагдах хөрөнгийн талаар тодорхой тусгасан байх;

27.1.13.геологи, уул уурхайн асуудал эрхэлсэн төрийн захиргааны байгууллагад байгаль орчин, нөхөн сэргээлт, уурхайн хаалтын асуудлаар тогтмол мэдээлэх үүрэг бүхий ажилтантай байх.”

**14/ 33 дугаар зүйлийн 33.1.4 дэх заалт:**

“33.1.4.тусгай зөвшөөрлийн 10-12 дахь жилд 10 америк доллар.”

**15/ 66 дугаар зүйлийн 66.1.10 дахь заалт:**

“66.1.10.ашиглалтын тусгай зөвшөөрөл эзэмшигч нь энэ хуулийн 35.8-д заасныг зөрчвөл хөдөлмөрийн хөлсний доод хэмжээг 100-200 дахин нэмэгдүүлсэнтэй тэнцэх хэмжээний төгрөгөөр торгох.”

**2 дугаар зүйл.** Ашигт малтмалын тухай хуулийн 4.1.7 дахь заалтын “нэмэгдүүлэх” гэсний дараа “баяжуулах,” гэж, 8.1.3 дахь заалтын “улсын” гэсний өмнө “улсын хилийн зурвас газраас бусад” гэж, 8.1.4 дэх заалтын “хамааруулах” гэсний дараа “, хасах” гэж, 9.1.4 дэх заалтын “хамааруулах” гэсний дараа “, хасах” гэж, 11.1.13 дахь заалтын “зохион явуулах” гэсний дараа “, бичил уурхайн болон түгээмэл тархацтай ашигт малтмалын зориулалтаар талбай олгох дүгнэлт гаргах” гэж,18.2.1 дэх заалтын “факсны дугаар” гэсний дараа “, цахим шуудангийн хаяг” гэж, 25.1.1 дэх заалтын “факсны дугаар” гэсний дараа “цахим шуудангийн хаяг,” гэж, 32.2 дахь хэсгийн “1.5 америк доллар” гэсний дараа “, 10-12 дахь жилд 5 америк доллар” гэж, 43.1 дэх хэсгийн “эзэмшигч” гэсний дараа “болон тэдгээрийн туслан гүйцэтгэгч” гэж, 48.1.1 дэх заалтын “30 хоногийн” гэсний дараа “, дараагийн жилүүдэд тухайн оны төлөвлөгөөг 4 дүгээр сарын 15-ны” гэж, 56.1.2 дахь заалтын “төлбөрийг” гэсний дараа “энэ хуулийн 34.7-д заасан” гэж, 56.7 дахь хэсгийн “татварын асуудал эрхэлсэн төрийн захиргааны” гэсний дараа “болон мэргэжлийн хяналтын” гэж, 60.4 дэх хэсгийн “олгохгүй” гэсний дараа “ба энэ хуулийн 9.1.14–д заасны дагуу эрэл үнэлгээ хийгдсэн ордод төрийн захиргааны байгууллага дуудлага худалдаагаар хайгуулын тусгай зөвшөөрөл олгож болно.” гэж, 64.1 дэх хэсгийн “эсхүл” гэсний дараа “захиргааны хэргийн” гэж тус тус нэмсүгэй.

**3 дугаар зүйл.** Ашигт малтмалын тухай хуулийн дараах хэсэг, заалтыг доор дурдсанаар өөрчлөн найруулсугай:

**1/ 5 дугаар зүйлийн 5.3-5.5 дахь хэсэг:**

“5.3. Энэ зүйлийн 5.4, 5.5–д заасан ордын төрийн эзэмшлийн хувь хэмжээг тухайн ордыг ашиглах гэрээгээр тодорхойлох бөгөөд уг гэрээ нь ордыг ашиглах техник-эдийн засгийн үндэслэлд тусгасан орд ашиглах хугацаанд хүчин төгөлдөр байна.

5.4. Улсын төсвийн хөрөнгөөр эрэл, хайгуул хийж нөөцийг нь тогтоосон стратегийн ач холбогдол бүхий ашигт малтмалын ордыг хуулийн этгээдтэй хамтран ашиглавал төрийн эзэмшлийн хувь хэмжээг ордын эдийн засгийн үр өгөөж болон ашгийн түвшинг харгалзан 50 хүртэл хувиар тогтоож болно.

5.5. Улсын төсвийн оролцоогүйгээр хайгуул хийж нөөцийг нь тогтоосон стратегийн ач холбогдол бүхий ашигт малтмалын ордыг геологи, уул уурхайн асуудал хариуцсан төрийн захиргааны төв байгууллагад хандаж хүсэлт гаргасан хуулийн этгээдтэй хамтран ашиглавал төрийн эзэмшлийн хувь хэмжээг ордын эдийн засгийн үр өгөөж болон ашгийн түвшинг харгалзан 34 хүртэл хувиар тогтоож болно.”

**2/7 дугаар зүйлийн 7.3 дахь хэсэг:**

“7.3. Бичил уурхайгаар ашигт малтмал олборлохоос бусад тохиолдолд тусгай зөвшөөрөлгүйгээр ашигт малтмал эрэх, хайх, ашиглахыг хориглоно. Байгалийн өнгөт болон үнэт чулууг түүж, олборлох үйл ажиллагааг ердийн ашигт малтмалын адил тусгай зөвшөөрлийн үндсэн дээр эрхэлнэ. ”

**3/ 20 дугаар зүйлийн 20.1 дэх хэсэг:**

“20.1. Энэ хуулийн 53.1.1, 56.1.3-56.1.5-д заасан үндэслэлээр тусгай зөвшөөрөл нь дуусгавар болсон, цуцлагдсан бол төрийн захиргааны байгууллага доор дурдсан журмын дагуу сонгон шалгаруулалт явуулж тусгай зөвшөөрлийг шинээр олгоно.”

**4/ 42 дугаар зүйлийн 42.1 дэх хэсэг:**

“42.1. Ашиглалтын тусгай зөвшөөрөл эзэмшигч нь байгаль орчныг хамгаалах, орон нутгийн хөгжилд сайн дурын үндсэн дээр дэмжлэг үзүүлэх асуудлыг тусгасан гэрээг тухайн тусгай зөвшөөрлийн талбай орших сум, дүүргийн Засаг даргатай байгуулж ажиллана.”

**5/ 45 дугаар зүйлийн 45.1 дэх хэсэг:**

“45.1. Тусгай зөвшөөрөл эзэмшигч нь уурхай, уулын үйлдвэр, баяжуулах үйлдвэрийг бүхэлд нь, эсхүл хэсэгчлэн хаах бол төрийн захиргааны төв байгууллагад нэгээс доошгүй жилийн өмнө мэдэгдэж, энэ хуулийн 10.1.14-д заасан журмын дагуу зохих бэлтгэлийг хангаж дараах арга хэмжээг хэрэгжүүлнэ:”

**6/ 48 дугаар зүйлийн 48.3, 48.4 дэх хэсэг:**

“48.3. Хайгуулын тусгай зөвшөөрөл эзэмшигч нь тусгай зөвшөөрлийнх нь хугацаа дуусахаас өмнө ордын нөөц, эрэл, хайгуулын үр дүнгийн тайланг ашигт малтмал эрэх, хайх үйл ажиллагааны журам, ашигт малтмалын баялаг, ордын нөөцийн ангилалд нийцүүлэн боловсруулж, анхдагч материалын хамт төрийн захиргааны байгууллагад хүлээлгэн өгнө.

48.4. Төрийн захиргааны байгууллага нь энэ хуулийн 48.3-т заасан тайлан, 48.6.1-д заасан техник-эдийн засгийн үндэслэлд Эрдэс баялгийн мэргэжлийн зөвлөлөөс мэргэшсэн мэргэжилтэнийг шинжээчээр томилж, хэлэлцүүлэн дүгнэлт гаргуулсны үндсэн дээр уг нөөцийг ашигт малтмалын улсын нэгдсэн бүртгэлд бүртгэх, хүлээн авах тухай шийдвэр гаргана.”

**7/ 4 дүгээр зүйлийн 4.1.12, 4.1.23 дахь заалт:**

“4.1.12.”стратегийн ач холбогдол бүхий ашигт малтмалын орд” гэж үндэсний аюулгүй байдал, улсын эдийн засаг, нийгмийн хөгжилд нөлөөлөх хэмжээний, эсхүл жилд Монгол Улсын дотоодын нийт бүтээгдэхүүний 5 хувиас дээш хэмжээний бүтээгдэхүүн үйлдвэрлэж байгаа буюу үйлдвэрлэх боломжтой ордыг;”

“4.1.23.“бичил уурхай эрхлэх” гэж үйлдвэрлэлийн аргаар ашиглахад эдийн засгийн үр ашиггүй орд, ашиглалтын болон технологийн хаягдлаар бий болсон үүсмэл ордын талбайд ашигт малтмал олборлох зорилгоор Иргэний хуулийн 481.1-д заасны дагуу бүртгэгдээгүй нөхөрлөлийн, Иргэний хуулийн 35 дугаар зүйлд заасан нөхөрлөл болон 36.4-д заасан хоршооны хэлбэрээр зохион байгуулагдсан иргэдийн эрхэлж байгаа үйл ажиллагааг;”

**8/ 10 дугаар зүйлийн 10.1.5, 10.1.9 дэх заалт:**

“10.1.5.улсын төсвийн хөрөнгөөр гүйцэтгэх жил бүрийн геологийн судалгааны ажлын төлөвлөгөө, төсөл, төсвийг батлах, тодотгох, үр дүнгийн тайланг хүлээн авсан тухай шийдвэр гаргах;”

“10.1.9.Монгол Улсын нутаг дэвсгэрт хийгдсэн геологийн судалгааны ажлын тайлан, ашигт малтмалын ордыг ашиглах болон баяжуулах үйлдвэрийн техник-эдийн засгийн үндэслэлд дүгнэлт өгөх, зөвлөмж гаргах үүрэг бүхий мэргэшсэн мэргэжилтэнээс бүрдсэн гишүүдтэй Эрдэс баялгийн мэргэжлийн зөвлөл байгуулах, түүний дүрэм, шинжээчийн ажлын хөлс тооцох аргачлалыг батлах;”

**9/ 48 дугаар зүйлийн 48.1.2, 48.6.1- 48.6.3 дахь заалт:**

“48.1.2.хайгуулын ажлын жилийн тайланг төрийн захиргааны байгууллагаас баталсан зааврын дагуу гаргаж, дараа оны 2 дугаар сарын 15-ны дотор;”

“48.6.1.тухайн ордыг ашиглах техник, эдийн засгийн үндэслэлийг эрх бүхий байгууллагаар хийлгэж ашиглалтын тусгай зөвшөөрөл авснаас хойш 1 жилийн дотор;

48.6.2.дараа жилийн үйлдвэрлэлийн үндсэн үзүүлэлтүүд, уулын ажлын төлөвлөгөөг батлагдсан зааврын дагуу 12 дугаар сарын 1-ний дотор;

48.6.3.ашиглалтын тусгай зөвшөөрлийн талбайд нөөцийн зэрэглэлийг ахиулах ашиглалтын хайгуулыг тухай бүр хийж, ажлын төлөвлөгөө, тухайн жилийн болон хайгуулын ажлын үр дүнгийн тайланг энэ хуулийн 48.1.2-т заасны дагуу;”

**10/ 66 дугаар зүйлийн 66.1.2 дахь заалт:**

“66.1.2.энэ хуулийн 48 дугаар зүйлд заасан мэдээ, төлөвлөгөө, ашиглалтын үйл ажиллагааны тайланг хугацаанд нь гаргаж өгөөгүй, эсхүл хуурамч мэдээ, тайлан гаргасан албан тушаалтныг хөдөлмөрийн хөлсний доод хэмжээг 10-20 дахин нэмэгдүүлсэнтэй тэнцэх хэмжээний, хуулийн этгээдийг хөдөлмөрийн хөлсний доод хэмжээг 30-50 дахин нэмэгдүүлсэнтэй тэнцэх хэмжээний төгрөгөөр торгох;”

**4 дүгээр зүйл.** Ашигт малтмалын тухай хуулийн 15.1 дэх хэсгийн “Тусгай хэрэгцээ болон нөөцөд аваагүй” гэснийг “Монгол Улсын” гэж, 14.4 дэх хэсгийн “олговор” гэснийг “олговорыг 1 жилийн дотор” гэж, 21.1.5 дахь заалтын “2” гэснийг “3” гэж, 17.4 дэх хэсгийн “400 мянган” гэснийг “150 мянган” гэж, 27.1.4 дэх заалтын “уурхайн эдэлбэрээс олборлосон” гэснийг “ашиглалтын тусгай зөвшөөрөл эзэмшигч болон экспортлох эрх бүхий хуулийн этгээд” гэж, 56.2 дахь хэсгийн “5” гэснийг “10” гэж, 66.1.1 дэх заалтын “500000-1000000 хүртэл” гэснийг “хөдөлмөрийн хөлсний доод хэмжээг 30-50 дахин нэмэгдүүлсэнтэй тэнцэх хэмжээний” гэж, 66.1.3 дахь заалтын “100000-300000 хүртэл” гэснийг “хөдөлмөрийн хөлсний доод хэмжээг 5-10 дахин нэмэгдүүлсэнтэй тэнцэх хэмжээний”, “500000-1000000 хүртэл” гэснийг “хөдөлмөрийн хөлсний доод хэмжээг 10-20 дахин нэмэгдүүлсэнтэй тэнцэх хэмжээний”, “1000000-2000000 хүртэл” гэснийг “хөдөлмөрийн хөлсний доод хэмжээг 30-50 дахин нэмэгдүүлсэнтэй тэнцэх хэмжээний” гэж,  66.1.4 дэх заалтын “100000-500000 хүртэл” гэснийг “хөдөлмөрийн хөлсний доод хэмжээг 10-20 дахин нэмэгдүүлсэнтэй тэнцэх хэмжээний”, “500000-1000000 хүртэл” гэснийг “хөдөлмөрийн хөлсний доод хэмжээг 30-50 дахин нэмэгдүүлсэнтэй тэнцэх хэмжээний” гэж, 66.1.5 дахь заалтын “200000-500000 хүртэл” гэснийг “хөдөлмөрийн хөлсний доод хэмжээг 10-20 дахин нэмэгдүүлсэнтэй тэнцэх хэмжээний”, “500000-1000000 хүртэл” гэснийг “хөдөлмөрийн хөлсний доод хэмжээг 30-50 дахин нэмэгдүүлсэнтэй тэнцэх хэмжээний” гэж, 66.1.6 дахь заалтын “100000-250000 хүртэл” гэснийг “хөдөлмөрийн хөлсний доод хэмжээг 10-20 дахин нэмэгдүүлсэнтэй тэнцэх хэмжээний”, “1000000-2000000 хүртэл” гэснийг “хөдөлмөрийн хөлсний доод хэмжээг 30-50 дахин нэмэгдүүлсэнтэй тэнцэх хэмжээний” гэж, 66.1.7 дахь заалтын “100000-250000” гэснийг “хөдөлмөрийн хөлсний доод хэмжээг 10-20 дахин нэмэгдүүлсэнтэй тэнцэх хэмжээний” гэж, 66.1.8 дахь заалтын “200000-500000 хүртэл” гэснийг “хөдөлмөрийн хөлсний доод хэмжээг 10-20 дахин нэмэгдүүлсэнтэй тэнцэх хэмжээний”, “500000-1000000  хүртэл” гэснийг “хөдөлмөрийн хөлсний доод хэмжээг 20-40 дахин нэмэгдүүлсэнтэй тэнцэх хэмжээний” гэж, 66.1.9 дэх заалтын “100000-300000 хүртэл” гэснийг “хөдөлмөрийн хөлсний доод хэмжээг 5-10 дахин нэмэгдүүлсэнтэй тэнцэх хэмжээний”, “500000-1000000 хүртэл” гэснийг “хөдөлмөрийн хөлсний доод хэмжээг 10-20 дахин нэмэгдүүлсэнтэй тэнцэх хэмжээний”, “1000000-2000000 хүртэл” гэснийг “хөдөлмөрийн хөлсний доод хэмжээг 30-40 дахин нэмэгдүүлсэнтэй тэнцэх хэмжээний” гэж, 66.2 дахь хэсгийн “200000-300000 хүртэл” гэснийг “хөдөлмөрийн хөлсний доод хэмжээг 10-20 дахин нэмэгдүүлсэнтэй тэнцэх хэмжээний” гэж тус тус өөрчилсүгэй.

**5 дугаар зүйл.** Ашигт малтмалын тухай хуулийн 23 дугаар зүйл, 11.1.1-11.1.4, 11.2 дахь хэсэг, 8.1.6 дахь заалтыг тус тус хүчингүй болсонд тооцсугай.

 **6 дугаар зүйл.** Хууль хүчин төгөлдөр болох

6.1. Энэ хууль ... оны ... дугаар сарын ... -ны өдрөөс эхлэн хүчин төгөлдөр болно.

6.2. Энэ хуулийг буцаан хэрэглэхгүй.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

2014 оны... дугаар Улаанбаатар

сарын. . . –ны өдөр хот

**АШИГТ МАЛТМАЛЫН ХАЙГУУЛЫН ТУСГАЙ ЗӨВШӨӨРӨЛ ШИНЭЭР ОЛГОХЫГ ХОРИГЛОХ ТУХАЙ ХУУЛИЙГ ХҮЧИНГҮЙ БОЛСОНД ТООЦОХ ТУХАЙ**

**1 дүгээр зүйл.** Ашигт малтмалын хайгуулын тусгай зөвшөөрөл шинээр олгохыг хориглох тухай хуулийг хүчингүй болсонд тооцсугай.

 **2 дугаар зүйл.** Энэ хуулийг 2014 оны . . дүгээр сарын . . -ний өдрөөс эхлэн дагаж мөрдөнө.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

2014 оны... дугаар Улаанбаатар

сарын. . .-ны өдөр хот

**ТУСГАЙ ХАМГААЛАЛТТАЙ ГАЗАР НУТГИЙНТУХАЙ**

**ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.** Тусгай хамгаалалттай газар нутгийн тухай хуулийн 23 дугаар зүйлийн 2 дахь хэсгийн “газар,” гэсний дараа “эртний ургамал, амьтны чулуужсан үлдэгдэл, давхаргазүйн тулгуур зүсэлт зэрэг эрдэс чулуулгийн ховор олдвор,” гэж нэмсүгэй.

**2 дугаар зүйл.** Энэ хуулийг 2014 оны . . дүгээр сарын . . -ний өдрөөс эхлэн дагаж мөрдөнө.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

2014 оны... дугаар Улаанбаатар

сарын. . . –ны өдөр хот

**АШИГТ МАЛТМАЛЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙГ ДАГАЖ МӨРДӨХ ЖУРМЫН ТУХАЙ**

1 дүгээр зүйл. ... оны  ... дугаар сарын ... -ны өдөр батлагдсан Ашигт малтмалын тухай хуульд нэмэлт, өөрчлөлт оруулах тухай хуулийг дагаж мөрдөхөөс өмнө тухайн үед мөрдөгдөж байсан хууль тогтоомжийн дагуу байгуулсан ашиглалтын өмнөх гэрээг шинээр батлагдсан хууль хүчин төгөлдөр болсон өдрөөс хойш 6 сарын хугацаанд уг хуульд заасан журмын дагуу шинэчлэн бүртгэж, гэрээний хугацаанд хүчинтэйд тооцож тухайн үед мөрдөж байсан хуулийн дагуу төлбөр төлнө.

2 дугаар зүйл. Энэ хуулийг ... оны  ... дугаар сарын ... –ны өдөр батлагдсан Ашигт малтмалын тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ